Allen den, die disen brief sehent oder hoͤrent lesen, ✳ kùnden wir, her Joh̄s von Sengen, korhˀre ze Cur, und Heinrich von Sengen, sin bruͦder, ✳ und vˀgehen offenlich, ✳ daz wir nach unser frùnden ✳ und ander erber lùten rate ✳ unser recht
des hoves ze Woloswile ✳ mit dem kilchensatze, ✳ mit der vogtey, ✳ mit den gerichten, ✳ mit twingen, ✳ mit bannē, ✳ mit holtze, ✳ mit velde, ✳ mit wūne, ✳ mit weide, ✳ mit hùsern, ✳ mit hofstetten, ✳ mit garten, ✳ mit wisen, ✳ mit zehenden, ✳ kleinnē ✳ und
grossen, ✳ und ✳ mit allen ✳ den rechten, ✳ friheiten, sitten und gewonheit, ✳ so den selben hof ✳ ze Woloswile ✳ und den kilchensatz antriffet ✳ und dar zuͦ gehoͤrt ✳ ald mit dekeinen sachen ✳ an haften mag, ✳ und unser lehen untz her gewesen ist ✳ von dˀ
herschaft von Rùsegge ✳ und in lehens wise von junghˀn Uͦlr₎ von Rùsegge, dem man sprichet von Sigenowe, ✳ und von junghˀn Heinr₎ von Rùsegge, ✳ sinem vettˀn, kilchˀren ze Bremgarten, ✳ untz uf disen tag her haben bracht ✳
mit der der selben unser hˀren von Rùsegge gunst und guͤtem willen ✳ und nach geistlichem und weltlichem geschribem rechte, ✳ mit wiser pfaffen und leyen rate, ✳ recht und redelich ze koͧffen̄e haben geben ✳ den erwirdigē in gotte, ✳ der
✳ ✳ ebtischin und ✳ ✳ dem convent gemeinlich des klosters ze Kùngesvelt, ✳ Sant Claren ordens, in Kostentzˀ bischtom, ✳ umb hundˀt und fùnfzig mark guͦtes silbers Zùricher gewichte, ✳ der wir von in gantzlich gewˀt sin ✳ und in
unsˀn nutz bewendet haben. ✳ und mit disem koͧffe, ✳ so geben wir der selben ebtischin ✳ und dem convente ✳ ze Kùngesvelt ✳ ledeklich uf alles daz recht, ✳ allen den gewalt, ✳ alle die nùtzeklichen gewer, ✳ so wir ald unser vordern hatten ✳ an
dem vorgeschriben hove ✳ ze Woloswile ✳ und an dem kilchensatze, ✳ an der vogtey, ✳ an twingē, ✳ an baͤnnen ✳ ald an dekeinen stuken, ✳ so dar zuͦ treffen mag ✳ und untz her dar zuͦ gehoͤrt hat, ✳ und loben mit guͦten tˀwen fùr uns und fùr
alle unser erben ✳ und nachkomen, ✳ den selben hof und kilchensatz, die vogtey ✳ noch enkein recht, ✳ klein noch gross, ✳ so zuͦ dem hove und dem kilchensatze gehoͤret, ✳ niemˀ an ze sprechēne noch enkein gewˀ noch enkein recht niemˀ mˀe an ze nemēne
noch ze under zichēne ✳ mit gerichten, geistlichen noch weltlichen, ✳ noch mit enkeiner herschaft noch gawalt ✳ noch mit dekeinē sachen, ✳ so uns ald unser erben schirmen ald tecken, nùtz ald guͦt wider disen koͧf jemˀ moͤchte wesen mit
dekeinen sachen, so jeman erdenken moͤchte. ✳ es suln oͧch dù ✳ ✳ eptischin und der convent des klostˀs ze Kùngsvelt den vorgenandē hof ze Woloswile ✳ und den kilchensatz ✳ mit dem lùpriestˀ ampte, ✳ mit den zehendē, ✳
mit nùtzen und den zinsen, ✳ so zuͦ der kilchen gehoͤrt, ✳ die vogtey, ✳ twingē und ben̄e ✳ und alle die nùtze und guͤter, so benēmet ald unbenēmet sint, ✳ gesùcht ald werden noch funden, ✳ so den selben hof und die kilchen
antreffen und zuͦ gehoͤren suln, ✳ daz si und alle ir nachkomē ✳ daz alles von hinnanhin jemˀ meˀ haben und niessen suln ✳ mit nutlicher gewer und vollem rechte. ✳ were aber, daz wir ✳ ald dekeiner unser erben sich jemˀ dekeines rechtes underzuge ✳ ald an nemen, ✳ die kilchen ✳ oder pfruͦnde ✳ ze Woloswile ✳ ze lichēne, ✳ ald dekein ding da mit ze wˀbēne ald ze tuͦnne, ✳ da von dù ebtischin und ✳ ✳ der convent ze Kùngesvelt bresten oder schaden
dekeine wise enpfiengen, ✳ da suln unser hˀschaft ✳ von Oͤstrich, ir erben und nachkomē, ✳ ir vogte und amptlùte unser liben und unsˀs guͦtes gewaltig sin, ✳ untz daz ✳ ✳ der ebtischin ✳ und ✳ ✳ dem convent ze Kùngesvelt ✳ daz gantzlich abgeleit und widertan wirt ✳ nach ir notdùrften, ✳ ob der breste von uns ✳ und von unser erben wegen ✳ ufgeloͧffen ist, ✳ ane alle gevˀde. ✳ ouch sol man wissen, daz wir gelobt han mit guͤten tˀwē
fùr uns und fùr alle unser erben ✳ und nachkomen, ✳ die wir vesteklich her zuͦ binden, des vorgeseiten hoves ze Woloswile ✳ mit dem kilchensatze, ✳ so in den selben hof gehoͤrt, ✳ mit der vogtey, ✳ mit den gerichtē, twingē und
baͤnnē, ✳ mit zinsen, mit nùtzē, ✳ mit guͤtˀn, so dar zuͦ gehoͤrt und untz her mit dekeinē stuken dar zuͦ gehoͤrt hat, ✳ und mit allem dem rechte, ✳ als wir daz selbe alles in nutzlichˀ gewer her haben bracht, ✳ recht wern ze
sinne mit disem koͧffe der obegenanden ebtischin und des conventes gemeinlich der klosterfroͧwen ze Kùngesvelt ✳ und ir nachkomē ✳ an allen den stetten, ✳ da si ✳ sin notdùrftig sint, ✳ vor geistlichen und vor weltlichen gerichten. ✳ ✳
oͧch sprechen wir offenlich, daz wir disen vorgeseiten koͧf gen der ✳ ✳ ebtischin und gen dem vorgenandē convent also haben getan, ✳ daz uns noch unser erben enkein gerichte, geistliches noch weltliches, ✳ stùre noch hilfe geben
sol, ✳ daz wir jemˀ wider disen koͧf tuͦn ald schaffen getan, noch enkein friheit noch recht der lehen, so wir mit gotzhùser oder mit fryer hˀren rechte zuͦ moͤchten bringē, ✳ noch enkein privilegia ✳ noch enkein gesetzeden
noch geschriben recht ✳ ✳ baͤbsten, ✳ ✳ bischoven, geistlicher oder weltlicher prelaten, ✳ ✳ keyser noch ✳ ✳ kùnigē, stetten noch landes, ✳ burgrechte, buntnùsse, lantgerichtē, noch enkein ding, daz uns ze helfe ald ze troste
moͤchte komē wider diser sache. ✳ und sunderlich, ob gen der eptischin und gen dem convente ze Kùngesvelt ✳ jemer usgezogen wurde daz recht, ✳ daz wir an dem koͧffe ùber daz halbeteil betrogen weren, ✳ und dem
rechte, mit dem man vˀserten gotzhùsern ze helfe komē mag ✳ und wider in gewer setzet, ✳ ald daz wir diz koͧffes betwūgen oder benoͤtet weren, ✳ und dem rechten, ✳ daz also geschriben stat, gemeine vˀzihunge vˀfahe nicht,
und mit namē weder geschribens noch ungeschribens recht ✳ sol unser enwedern noch unser erben schirmen noch tecken, noch mit enkeinē sachen nùtz noch guͦt sin wider den stuken noch wider dem koͧffe, so vor an
disem briefe geschriben stat und mit worten erlùchtet ist. ✳ und her ùber, daz dis alles von uns und von unsˀn erben ✳ eweklich war und stete belibe, ✳ so hat unser jetweder sin eigen insigel offenlich gehenket
an disen brief. ✳ dis geschach und wart dirre brief geben an dem nechsten cinstag nach sant Jacobs tag, des zwelfbotten, ✳ in dem jare, ✳ do man von gottes gebùrt zalte drùcehen hundˀt und viertzig jar
und dar nach in dem achtoden jare. ✳